ส่วนที่ 1

สรุปสาระสำคัญ (Executive Summary)

NSM จัดตั้งขึ้นในปี 2537 โดยใช้ชื่อว่า “บริษัท นครไทยสตริปมิล จำกัด” มีชื่อภาษาอังกฤษว่า
“Nakornthai Strip Mill Co., Ltd.” (ซึ่งต่อไปนี้จะเรียกว่า “บริษัท”)
โดยมีวัตถุประสงค์ในการจัดตั้งเพื่อดำเนินธุรกิจแผ่นเหล็กรีดร้อนด้วยเทคโนโลยีเหล็กแบนอย่างบาง
(Thin-Slab) ด้วย โรงงานผลิตเหล็กขนาดย่อม (Mini Mill) ในประเทศไทย
บริษัทได้เริ่มดำเนินการก่อสร้างโรงงานขึ้นในจังหวัดชลบุรี เมื่อเดือนพฤศจิกายน 2538
โดยมีสายการผลิตที่รวมถึงการหลอมเหล็ก การรีดร้อน เหล็กต้นน้ำ
และเหล็กปลายน้ำซึ่งเป็นผลิตภัณฑ์มูลค่าเพิ่ม ต่อมาบริษัทได้แปรสภาพเป็นบริษัทมหาชนจำกัด
และได้รับอนุญาตให้0เป็นบริษัทจดทะเบียนในตลาดหลักทรัพย์แห่งประเทศไทย เมื่อวันที่ 2 กรกฎาคม
2539 โดยได้กำหนดราคาเสนอขายหลักทรัพย์ต่อประชาชนทั่วไปในขณะนั้น หุ้นละ 16 บาท
มูลค่าที่ตราไว้หุ้นละ 10 บาท

บริษัทได้เริ่มทำการทดลองผลิตเป็นครั้งแรกในเดือนมกราคม ปี 2541
ด้วยแผนกำลังการผลิตประมาณ 1.5 ล้านตันต่อปี
แต่เนื่องจากประเทศไทยประสบวิกฤตการณ์ทางเศรษฐกิจตลอดเวลา 11 เดือนต่อมา
เป็นผลให้บริษัททำการผลิตได้ในปริมาณที่ต่ำกว่าแผนกำลังการผลิตเป็นอย่างมาก
และบริษัทได้หยุดการผลิต เมื่อเดือนธันวาคม 2541
เนื่องจากอุปกรณ์ไฟฟ้าได้รับความเสียหายจากฟ้าผ่า
ซึ่งบริษัทได้ซ่อมแซมจนเสร็จสมบูรณ์ในช่วงปลายเดือนกุมภาพันธ์ 2542

แต่บริษัทยังคงหยุดการผลิตจนถึงเดือนตุลาคม 2546
อันเป็นผลกระทบทางด้านการเงินที่เกิดจากการลดค่าของเงินบาท
และภาวะตกต่ำของตลาดเหล็กทั้งในและต่างประเทศ นอกจากนี้ บริษัท
ยังได้หยุดการก่อสร้างสายการผลิตเหล็กล้างผิว (Pickling line) สายการผลิตเหล็กแผ่นรีดเย็น
(Cold-Rolling line) สายการผลิตเหล็กเคลือบ (Galvanizing line)
และโรงงานผลิตเหล็กพรุน (Direct Iron Reduction)
ซึ่งถือเป็นส่วนสำคัญของแผนการก่อสร้างเดิม

เหตุการณ์ที่กล่าวข้างต้นส่งผลให้บริษัทไม่สามารถชำระหนี้ได้ และนับแต่เดือนธันวาคม 2541
บริษัทได้ผิดนัดชำระหนี้ที่ถึงกำหนดชำระและได้มีผู้บริหารระดับสูงลาออกไป

ในปี 2542
บริษัทได้เข้าสู่กระบวนการปรับโครงสร้างหนี้ตามกระบวนการของคณะกรรมการปรับปรุงโครงสร้างหนี้
และในเดือนเมษายนปี 2543 เข้าสู่กระบวนการฟื้นฟูกิจการภายใต้ศาลล้มละลายกลาง
ตลาดหลักทรัพย์แห่งประเทศไทยได้ขึ้นเครื่องหมายห้ามซื้อขายหลักทรัพย์ของบริษัทฯ (SP) ตั้งแต่วันที่
8 พฤษภาคม 2543

ในวันที่ 11 ธันวาคม 2545 ศาลล้มละลายกลางได้ให้ความเห็นชอบด้วยแผนฟื้นฟูกิจการ
และแต่งตั้งให้บริษัท มหาราช แพลนเนอร์ จำกัด เป็นผู้บริหารแผน
และบริษัทสามารถปฏิบัติตามเงื่อนไขที่มีผลบังคับใช้ของแผน ในวันที่ 31 ตุลาคม 2546
โดยต้องบรรลุเงื่อนไขบังคับก่อนที่สำคัญคือ การเสนอขายหุ้นให้แก่ประชาชน จำนวน 1,800 ล้านหุ้น
มูลค่าที่ตราไว้หุ้นละ 8.25 บาท ในราคาขายหุ้นละ 2.20 บาท
และการปรับโครงสร้างหนี้โดยการแปลงหนี้เป็นทุนและขยายระยะเวลาการชำระหนี้ที่คงเหลือเพียง
200 ล้านเหรียญสหรัฐ ส่งผลให้งบการเงินของบริษัทมีส่วนผู้ถือหุ้นเป็นบวก
และตลาดหลักทรัพย์แห่งประเทศไทยได้อนุญาตให้เปิดซื้อขายหลักทรัพย์ของบริษัทอีกครั้งในหมวด
REHABCO เมื่อวันที่ 18 พฤศจิกายน 2546

ภายหลังจากที่บริษัทบรรลุผลสำเร็จของเงื่อนไขบังคับก่อนตามแผนฟื้นฟูกิจการ
โดยสามารถระดมทุนจากการออกหุ้นใหม่เพื่อขายให้แก่ประชาชนทั่วไปเมื่อเดือนตุลาคม 2546
บริษัทได้เริ่มการทดสอบสายการผลิตจริงโดยรวมของโรงงานหลัก (Hot Commissioning of
the Core Facility) เมื่อวันที่ 13 ธันวาคม 2546 หลังจากนั้นในวันที่ 18 ธันวาคม 2546
บริษัทสามารถทดสอบระบบโดยรวมอย่างต่อเนื่องของโรงงานหลัก
เริ่มจากระบบหลอมจนจบกระบวนการที่ระบบรีดร้อนจนเป็นเหล็กแผ่นม้วน
และได้เริ่มทดสอบการผลิตอย่างต่อเนื่องในเดือนมกราคม 2547

เมื่อวันที่ 22 มิถุนายน 2549 ศาลล้มละลายกลางเห็นชอบด้วยแผนฉบับแก้ไข
ซึ่งมีการเปลี่ยนแปลงที่เป็นสาระสำคัญคือหนี้เงินต้นตามสัญญาปรับโครงสร้างหนี้ ดอกเบี้ยคงค้าง
และดอกเบี้ยค้างชำระเดิมจะต้องแปลงเป็นหุ้นสามัญภายใน 18 เดือน นับแต่วันที่เงื่อนไขมีผลสมบูรณ์
(วันที่ 7 กรกฎาคม 2549) ซึ่งจะมีผลทำให้บริษัทประหยัดการจ่ายดอกเบี้ยตั้งแต่ปี 2551 เป็นต้นไป

ผลการดำเนินงานของบริษัทปรากฎตามตารางที่แสดงข้างท้าย

สรุปผลการดำเนินงานของบริษัทสิ้นสุด ณ วันที่ 31 ธันวาคม 2549 และ 2548

(หน่วย : ล้านบาท)

  ----------------------------------- ----------------- -----------------
  รายการ                              2549              2548

  รายได้รวม                            17,991.05         15,856.08

  ขาดทุนสุทธิ                            (3,495.08)        (720.94)

  สินทรัพย์รวม                           31,351.12         32,586.44

  หนี้สินรวม                             12,072.57         14,766.88

  ส่วนของผู้ถือหุ้นรวม                      19,278.56         17,819.56

  ขาดทุนต่อหุ้นขั้นพื้นฐาน*                   (0.17)            (0.08)

  มูลค่าตามบัญชีต่อหุ้นขั้นพื้นฐาน*              0.93              1.93
  ----------------------------------- ----------------- -----------------

หมายเหตุ: (*) จำนวนหุ้นขั้นพื้นฐานที่ใช้ในการคำนวณในปี 2549 และ 2548 เท่ากับ
20,785,313,450 หุ้น
และ 9,216,649,877 หุ้น ตามลำดับ

ในปี 2549 บริษัทสามารถผลิตเหล็กแผ่นรีดร้อนได้ 941,003 ตัน
ซึ่งผลิตได้เกือบถึงเป้าหมายที่ตั้งไว้ เพิ่มขึ้นร้อยละ 21 เมื่อเปรียบเทียบกับปี 2548 นอกจากนี้
บริษัทยังสามารถเพิ่มสัดส่วนขนาดความหนาของการผลิตเหล็กแผ่นบางตามความต้องการของตลาด
อันเป็นผลมาจากพัฒนาการการรีดเหล็กแผ่นรีดร้อน

สำหรับโรงงานผลิตผลิตภัณฑ์ต่อเนื่อง บริษัทได้ดำเนินการติดตั้งสายการล้างผิวและเคลือบน้ำมัน
(Pickled & Oiled) และสายการผลิตกรดกลับคืน เพื่อนำมาใช้ในกระบวนการล้างสนิม
เสร็จสมบูรณ์ และเริ่มผลิตสินค้าออกสู่ตลาดแล้ว

ในส่วนของการบริหารงานคุณภาพ บริษัทได้รับการรับรอง EC Factory Production Control
สำหรับผลิตภัณฑ์เหล็กแผ่นรีดร้อนที่ขายสู่ตลาดยุโรป
บริษัทยังคงมุ่งมั่นในการปรับปรุงและพัฒนาคุณภาพอย่างต่อเนื่อง
เพื่อเพิ่มช่องทางการจำหน่ายไปยังตลาดต่างประเทศ
และอยู่ระหว่างการดำเนินการเพื่อให้ได้การรับรองคุณภาพ ISO TS 16949
เพื่อเข้าสู่ตลาดอุตสาหกรรมผลิตรถยนต์ รวมทั้งจะมีผลิตภัณฑ์คุณภาพสูง เช่น
เหล็กคุณภาพสำหรับท่อสตีมดำ (API line pipe grade)

บริษัทยังคงอยู่ระหว่างการปฏิบัติตามแผนฟื้นฟูกิจการที่ได้รับอนุมัติจากศาลล้มละลายกลาง